
“Bármi, amit a kommentelői írnak felhasználható Ön ellen…” avagy ki felelős az internetes kommentekért?

 
A 21. század technikai újdonságokkal teli környezetében, pontosabban a World Wide Web adta lehetőségek által a személyiségi jogi jogsértések már nem csak az interneten megjelenő cikkekben, hanem a portálokhoz fűzött hozzászólások tekintetében is megvalósulhatnak. Jogosan merül fel tehát a kérdés, hogy vajon merre billen a mérleg a véleménynyilvánítás szabadsága és a személyiségi jogvédelem között a kommentek megítélése körében? E két alapvető jog ütközése ugyan nem újkeletű probléma, de az új technikai alternatívák friss nézőpontból történő megítélést igényelnek. Ennek megfelelően kívánok dolgozatomban eligazodást nyújtani a kommentek szövevényes jogi világában.
Először a strasbourgi Emberi Jogok Európai Bíróságának Delfi AS kontra Észtország ügyét tárom fel, amelyben precedens értékű ítélet született. E döntés a magyar joggyakorlatra is mély hatással volt, amely az Alkotmánybíróság 19/2014. (V.30.) számú határozatában kristályosodott ki. Ez olyan éles törést hozott a 2014-es évet megelőző időszakhoz képest, hogy a határozat előtti és utáni korszakot külön-külön vizsgáltam. A vonatkozó hazai ügyek feltárásán túl elengedhetetlennek éreztem nemzetközi kitekintést tenni az Egyesült Királyság joggyakorlatára, egy olyan államra, ahol véleményem szerint példaértékű modell született.
Kitűzött célom, hogy jogesetek bemutatásán keresztül összefoglalót nyújtsak a személyiségi jogokat sértő hozzászólások után viselt felelősséggel kapcsolatos, jelenleg hatályos rendelkezésekről, hazai tendenciákról, összevetve egy véleményem szerint tanulságos szabályozást alkalmazó ország joggyakorlatával.
A dolgozat végén, utóbbiak szintézisbe foglalásával és saját gondolatok felvázolásával teszek javaslatokat a lehetséges előremutató szabályozási alternatívákra és a jogesetekből származó tanulságok levonásával igyekszem minimálisra redukálni a jövőben elkerülni kívánt buktatókat.



